**ЗАКОН**

**О ЗАШТИТИ, ОЧУВАЊУ И УПОТРЕБИ ЈЕЗИКА СРПСКОГ НАРОДА И ЋИРИЛИЧКОГ ПИСМА**

Члан 1.

Овим законом уређује се систем заштите, очувања и начин коришћења језика српског народа и ћириличког писма у Републици Српској (у даљем тексту: Република), као нематеријалног културног насљеђа.

Члан 2.

Језиком српског народа, у смислу овог закона, сматра се стандардизован и нормиран тип језика, с ијекавским и екавским књижевним изговором, као средство и опште добро националне културе.

Члан 3.

Ћириличким писмом, у смислу овог закона, сматра се стандардизован тип ћирилице језика српског народа, која представља темељ културног и националног идентитета.

Члан 4.

Језик српског народа и ћириличко писмо представљају нематеријално културно добро од изузетног значаја за Републику.

Члан 5.

Језик српског народа и ћириличко писмо, као нематеријално културно насљеђе, у смислу овог закона, представљају средство и опште добро за Републику, који пружају осјећај идентитета и континуитета српског народа на начин којим се уважава његов интегритет и штити његова културна вриједност.

Члан 6.

Граматички изрази употријебљени у овом закону за означавање женског или мушког рода подразумијевају оба пола.

Члан 7.

Систем заштите и очувања језика српског народа и ћириличког писма представља:

1) јединствен приступ очувању језика српског народа и ћириличког писма као нематеријалног културног насљеђа,

2) заштиту и очување језика српског народа и ћириличког писма као нематеријалног културног насљеђа и преношење будућим генерацијама у изворном облику,

3) стварање неопходних услова за очување језика српског народа и ћириличког писма као нематеријалног културног насљеђа и предузимање потребних мјера за јачање свијести о значају његовог коришћења,

4) ширење сазнања о вриједностима и значају језика српског народа и ћириличког писма као нематеријалног културног насљеђа,

5) подстицање правилног изражавања, познавања и правилне употребе језика српског народа и ћириличког писма.

Члан 8.

Јединствен приступ очувању језика српског народа и ћириличког писма као нематеријалног културног насљеђа подразумијева обавезу свих органа, организација и других правних лица да, приликом коришћења ћириличког писма у правном промету, користе стандардизован облик ћириличког писма, поштујући његов интегритет и штитећи његову културну вриједност.

Члан 9.

Републичким прописима и прописима јединица локалне самоуправе, у складу са посебним законима, могу се установити пореске и друге административне олакшице за привредне и друге субјекте који у свом пословању, односно у обављању своје дјелатности одлуче да користе ћириличко писмо, што укључује и коришћење ћириличког писма у електронским медијима и приликом издавања штампаних јавних гласила.

Члан 10.

(1) Друштвена брига о заштити и очувању језика српског народа и ћириличког писма нарочито се огледа у:

1) промовисању, очувању, његовању и обавезној примјени норме стандардизованог језика српског народа и ћириличког писма,

2) очувању и ширењу поштовања за дијалекте у њиховој специфичној функционалној употреби,

3) подршци проучавању и афирмацији српског писаног насљеђа и његовој заштити од присвајања и фалсификовања,

4) подршци заштити и очувању језика српског народа и ћириличког писма у земљи и иностранству.

(2) О нормирању, његовању, унапређењу и заштити језика српског народа и ћириличког писма брине се Савјет за стандардизацију језика српског народа и ћириличког писма (у даљем тексту: Савјет), у сарадњи са другим културним, научним и образовним институцијама и установама.

(3) Влада Републике Српске, на приједлог министарства надлежног за послове културе, именује Савјет, на период од четири године.

(4) Савјет броји седам чланова, од којих су најмање два члана представници Одбора за стандардизацију српског језика.

Члан 11.

Савјет у свом раду:

1) анализира и даје мишљења о стању језика српског народа и ћириличког писма,

2) даје сугестије у креирању и спровођењу система заштите и очувања језика српског народа и ћириличког писма,

3) даје приједлоге за развој и унапређење стања језика српског народа и ћириличког писма,

4) даје сугестије и приједлоге за унапређење других питања у области заштите, очувања и коришћења језика српског народа и ћириличког писма,

5) подноси извјештај о раду Влади Републике Српске.

Члан 12.

(1) Управни надзор над спровођењем овог закона врши Министарство просвјете и културе.

(2) Инспекцијски надзор над примјеном овог закона врши Републичка управа за инспекцијске послове, путем надлежних инспектора.

Члан 13.

Новчаном казном од 1.000 КМ до 5.000 КМ казниће се за прекршај орган, организација и друго правно лице уколико приликом коришћења ћириличког писма у правном промету поступа супротно члану 8. овог закона.

Члан 14.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-571/22 ПОТПРЕДСЈЕДНИК

Датум: 1. јуна 2022. године НАРОДНЕ СКУПШТИНЕ

Денис Шулић